b'\n_START_ARTICLE_\nEverton Football Club\n_START_SECTION_\nHist\xc3\xb2ria\n_START_PARAGRAPH_\nL\'Everton va ser fundat l\'any 1878 amb el nom de St. Domingo F.C. Com va passar amb molts clubs anglesos l\'Everton va comen\xc3\xa7ar com un equip d\'esgl\xc3\xa9sia, concretament de l\'esgl\xc3\xa9sia metodista de St. Domingo. El primer partit el jug\xc3\xa0 a Stanley Park, amb uns pals fets casolans. Un any despr\xc3\xa9s canvi\xc3\xa0 el seu nom per l\'actual d\'Everton FC, i va rebre el sobrenom de Black Watch a causa de les seves samarretes negres amb faixa blanca. L\'actual samarreta de color blau reial fou adoptada el 1901. Fou membre fundador de la Football League el 1888. El club jug\xc3\xa0 a Anfield Road, fins que el 1892 es trasllad\xc3\xa0 a Goodison Park. Una de les seves millors \xc3\xa8poques les visqu\xc3\xa9 el club a la d\xc3\xa8cada dels 30 amb figures com Dixie Dean, Tommy Lawton o Joe Mercer. Ja a la d\xc3\xa8cada dels 60 destacaren Alan Ball o Howard Kendall._NEWLINE_\xc3\x89s un dels clubs anglesos que m\xc3\xa9s t\xc3\xadtols ha guanyat despr\xc3\xa9s d\'haver guanyat la Lliga Anglesa (Football League; FA Premier League des del 1992) en 9 ocasions, la FA Cup 5 vegades i una Recopa d\'Europa. El 1995 va guanyar el seu t\xc3\xadtol m\xc3\xa9s recent, guanyant al Manchester United per 1-0 en la final de la FA Cup. L\'Everton \xc3\xa9s l\'equip que m\xc3\xa9s temporades ha jugat en la m\xc3\xa0xima categoria anglesa._NEWLINE_El club juga el derbi de la ciutat de Liverpool amb el Liverpool FC, amb qui ha mantingut sempre una gran rivalitat hist\xc3\xb2rica des del 1894, quan el propietari de l\'antic camp del club va fundar el gran rival. Aquest derbi tamb\xc3\xa9 \xc3\xa9s anomenat "el cl\xc3\xa0ssic amist\xc3\xb3s", ja que no \xc3\xa9s estrany trobar aficionats dels dos equips dins d\'una mateixa fam\xc3\xadlia. El club blau, m\xc3\xa9s antic que el vermell, gaudeix d\'una gran base de fans i regularment atrau grans multituds amb una mitjana de m\xc3\xa9s de 36.000 persones (el 90% de la capacitat de l\'estadi) en els seus partits de local.\n_START_SECTION_\nColors\n_START_PARAGRAPH_\nInicialment l\'Everton vest\xc3\xad samarretes negres amb faixa blanca el que li valgu\xc3\xa9 el sobrenom de Black Watch. El 1901 adopt\xc3\xa0 l\'uniforme actual, samarreta de color blau reial i pantalons blancs.'